Pretoriase saxofoonspeler wen 1ste SMA-prys in Bloem | Netwerk24
Deur Elretha Britz 22 Oktober 2019 15:22
Die Pretoriase saxofoonspeler Piet Grobler wat die Sentraal-Musiekakademie in Bloemfontein se eerste kompetisie vir klassieke musici gewen het.
’n Pretoriase saxofoonspeler wat ’n “skitterende” uitvoering gegee het, is die eerste wenner van ’n nasionale kompetisie wat deur die Sentraal-Musiekakademie (SMA) in Bloemfontein aangebied is. Die 22-jarige Piet Grobler het as algehele wenner R5 000 in sy sak gesteek en R500 as kategoriewenner.
Die kompetisie, in samewerking met die Odeion Skool vir Musiek (OSM) en onder beskerming van die Suid-Afrikaanse Vereniging van Musiekonderwysers, sal voortaan elke jaar in Oktober aangebied word vir klassieke musici van 14 tot 24 jaar.
Instrumentaliste, verdeel in strykers, blasers en pianiste, en sangers kan inskryf en neem in ’n junior en senior afdeling deel.
Die kompetisie, gehou in die Odeionteater, het op 18 Oktober met 35 kandidate in die uitdunrondes begin waarna 14 finaliste gekies is om op 19 Oktober verder rekenskap van hulself te gee.
Junior klavier: Marius van der Merwe (gr. 8 aan die Hoërskool Sentraal (HS) in Bloemfontein). Hy het die finaliste Mia Muller en Amalia Rodrigues uitgestof.
Senior klavier: Enric Smith (gr. 12 in HS).
Junior strykers: Pieter Joubert (viool, gr. 11 in HS) is as wenner aangewys nadat hy Feng May Chuang (tjello) en Anke Rheeder (viool) geklop het.
Senior strykers: Chris van Zyl (tjello, OSM-student).
Junior blasers: Danielle Ceronio (saxofoon, gr. 8 in HS).
Senior blasers: Piet Grobler.
Sangers: Dumisane Rini (OSM-student). Hy het die finaliste Hanno Strauss, Hesmari Cillé, Simelane Sibusiso en Mongezi Mosoaka uitgeskakel.
Al die prysgeld is deur die Kunstetrust verskaf en sluit benewens R5 000 vir die algehele wenner, R500 vir elke kategoriewenner in.
Die beoordelaars was Albertus Engelbrecht (sanghoof aan die OSM), Jan Beukes (OSM-hoof), Heinrich Armer (houtblaasdosent) en Samson Diamond (eerste violis van die Odeion-strykkwartet). Hans Potgieter, die hoof van die SMA, was die voorsitter van die beoordelaarspaneel.
Hy, asook Lesley Mathews, Dana Cilliers, Jannie le Roux en Nicol Viljoen, het die kandidate begelei.
Trek dansskoene aan en sokkie saam